1301/2001-MEPO

	Ministerstvo zahraničných vecí Slovenskej republiky prejavuje úctu Veľvyslanectvu Maďarskej republiky v Bratislave a má česť potvrdiť príjem  nóty Veľvyslanectva Maďarskej republiky v Bratislave číslo K/X/5-31/01 zo dňa 20. septembra 2001, ktorou sa navrhuje uzavretie „Dohody medzi vládou Slovenskej republiky a vládou Maďarskej republiky o charaktere nového hraničného priechodu pre cestnú a vodnú dopravu na spoločnej štátnej hranici medzi mestami Štúrovo a Ostrihom v súvislosti s novovybudovaným mostom cez Dunaj“ v tomto znení : 
 
	„Veľvyslanectvo Maďarskej republiky v Bratislave prejavuje úctu Ministerstvu zahraničných vecí Slovenskej republiky a odvolávajúc sa na obsah zápisnice, vyhotovenej z rokovania odborníkov dvoch štátov, uskutočneného v Štúrove dňa 4. septembra 2001 má česť v mene vlády Maďarskej republiky navrhovať nasledovnú Dohodu medzi vládou Maďarskej republiky a vládou Slovenskej republiky o charaktere nového hraničného priechodu pre cestnú a vodnú dopravu na spoločnej štátnej hranici medzi mestami Ostrihom a Štúrovo v súvislosti s novovybudovaným mostom cez Dunaj.

Veľvyslanectvo
Maďarskej  republiky

B r a t i s l a v a

D O H O D A

 medzi vládou Maďarskej republiky a vládou Slovenskej republiky o charaktere nového hraničného priechodu pre cestnú a vodnú dopravu na spoločnej štátnej hranici medzi mestami Ostrihom a Štúrovo v súvislosti s novovybudovaným mostom cez Dunaj

Vláda Maďarskej republiky a vláda Slovenskej republiky(ďalej len „zmluvné strany“) v súlade s ustanoveniami článku 1 odseku 1 písm. bb) a odseku 3, ako aj článku 2 odsekov 1 a 2 Dohody medzi vládou Slovenskej republiky a vládou Maďarskej republiky o obnovení mosta cez Dunaj na spoločnej štátnej hranici oboch štátov medzi mestami Štúrovo a Ostrihom a vybudovaní nadväzujúcich objektov, podpísanej 16. septembra 1999 v Štúrove a Ostrihome

- vedené snahou o rozvoj dobrých susedských vzťahov, 

- vedené želaním rozšírenia spolupráce v oblasti cestovného ruchu, ako aj

- s úmyslom zvýšiť obrat tovaru medzi obidvoma štátmi

sa dohodli takto:

Článok 1

1.	Umiestnením maďarského kontrolného miesta na územie Slovenskej republiky v súvislosti so znovuvybudovaním mostu na profile 1718.5 rkm rieky Dunaj, ktorá tvorí spoločnú štátnu hranicu medzi Slovenskou republikou a Maďarskou republikou, sa na účely hraničného vybavovania na spoločnom mieste zriaďuje hraničný priechod.

2.	Hraničné vybavovanie sa vykonáva nepretržite a vzťahuje sa na medzinárodnú osobnú dopravu (chodci, cyklisti, osobné motorové vozidlá a autobusy), ako aj na nákladnú dopravu vykonávanú vozidlami s celkovou hmotnosťou do 3,5 tony evidovanými na území štátov zmluvných strán. Na hraničnom priechode nie je v prevádzke miesto na vykonávanie veterinárnej a rastlinnolekárskej kontroly.

Článok 2

1.	Na hraničnom priechode vybavovací priestor kontrolných orgánov Maďarskej republiky, umiestnený na území Slovenskej republiky, zahŕňa: 

-	jazdné pruhy v smere od štátnej hranice, od línie vymedzujúcej hraničný priechod (od závory) až po líniu kontrolných orgánov Slovenskej republiky,

-	jazdné pruhy v smere k štátnej hranici, od línie kontrolných orgánov Slovenskej republiky až po líniu vymedzujúcu územie hraničného priechodu (po závoru), alebo

-	priestor určený na vybavovanie a kontrolu osôb, tovaru, motorových vozidiel a autobusov,

-	služobné miestnosti a vybavovacie bunky vyčlenené pre kontrolné orgány Maďarskej republiky, ako aj 

-	úsek cesty od štátnej hranice až po určený vybavovací priestor na účely dochádzky do služby. 

2.	Zamestnanci právnických osôb Maďarskej republiky, ktoré poskytujú služby súvisiace s hraničným vybavovaním, vykonávajú im povolené činnosti v prenajatých miestnostiach. 

Vybavovací priestor právnických osôb zahŕňa:

- miestnosti prevzaté do užívania, ako aj cestné komunikácie v priestore hraničného priechodu a úsek cesty od štátnej hranice na účely dochádzky do služby.

Článok 3

1. Otvorením hraničného priechodu Štúrovo – Ostrihom, most, zanikne hraničný priechod Štúrovo – Ostrihom, prievoz.

V prístave Štúrovo, na určenom pontóne, je pre príslušné orgány Slovenskej republiky a Maďarskej republiky, ktoré sa zúčastňujú hraničného vybavovania, povolené  vykonávať hraničné vybavovanie medzinárodnej prepravy malých plavidiel na Dunaji (športová, turistická a neobchodná preprava) na spoločnom mieste.

Hraničný priechod zabezpečujúci kontrolu malých plavidiel je otvorený v čase od 7.00 do 19.00 hod.

2. Vybavovací priestor príslušných orgánov Maďarskej republiky, ktoré vykonávajú kontrolu malých plavidiel, zahŕňa:

- nábrežný úsek Dunaja, ktorý je určený na ukotvenie malých plavidiel,

- pontón, ktorý je na tento účel zriadený a úsek cesty tam a späť. 

Článok 4

1. Na hraničných priechodoch ustanovených v článku 1 odsek 1 a  v článku 3 odsek 2 sa hraničné vybavovanie začne vykonávať súčasne s uvedením novovybudovaného mosta cez Dunaj do prevádzky.

2. Príslušné orgány zmluvných strán vykonávajú hraničné vybavovanie na základe osobitnej dohody. 

Článok 5

1. Vykonávanie tejto dohody, z dôvodov udržania verejného poriadku, verejnej bezpečnosti, alebo verejného zdravia, môže ktorákoľvek zo zmluvných strán čiastočne alebo úplne pozastaviť. O pozastavení, ako aj o termíne zrušenia pozastavenia je potrebné neodkladne informovať druhú zmluvnú stranu diplomatickou cestou.

2. Príslušné orgány štátov zmluvných strán, ktoré vykonávajú hraničné vybavovanie, môžu po vzájomnej dohode v súlade s článkom 1 odsekom 2 a článkom 3 odsekom 2 obmedziť alebo rozšíriť na prechodné obdobie charakter hraničných priechodov a ich prevádzkový čas.

					Článok 6

1.	Táto dohoda môže byť menená a doplňovaná na základe vzájomnej dohody zmluvných strán. Zmeny a doplnky musia byť vykonané písomnou formou.

2.	Táto dohoda podlieha schváleniu v súlade s vnútroštátnymi právnymi predpismi obidvoch zmluvných strán a nadobudne platnosť po vzájomnom písomnom oznámení obidvoch zmluvných strán, že boli splnené podmienky stanovené vnútroštátnymi právnymi predpismi pre nadobudnutie platnosti tejto dohody. 

3.	Táto dohoda sa uzaviera na dobu neurčitú. Každá zo zmluvných strán však môže dohodu písomne vypovedať, pričom platnosť dohody skončí po uplynutí 6 mesiacov odo dňa doručenia nóty o jej vypovedaní.

4.	Dňom nadobudnutia platnosti tejto dohody končí platnosť Dohody medzi vládou Slovenskej republiky a vládou Maďarskej republiky o charaktere cestného hraničného priechodu Štúrovo – Ostrihom, vypracovanej 27. októbra 1994. 

Ak by s horeuvedenými návrhmi vláda Slovenskej republiky súhlasila, v tom prípade bude táto nóta, spolu so spätnou nótou Ministerstva zahraničných vecí Slovenskej republiky tvoriť Dohodu medzi vládou Maďarskej republiky a vládou Slovenskej republiky, ktorá nadobudne platnosť nasledovným dňom vyhotovenia neskoršej diplomatickej nóty o splnení vnútorných konaní, potrebných k nadobudnutiu jej platnosti.

	Veľvyslanectvo Maďarskej republiky v Bratislave využíva aj túto príležitosť, aby ubezpečilo Ministerstvo zahraničných vecí Slovenskej republiky o svojej hlbokej úcte. 

V Bratislave dňa 20. septembra 2001.“

		Ministerstvo zahraničných vecí Slovenskej republiky má česť oznámiť, že vláda Slovenskej republiky súhlasí s návrhom vlády Maďarskej republiky. V súlade s týmto tvorí nóta Veľvyslanectva Maďarskej republiky a táto nóta Dohodu medzi vládou Slovenskej republiky a vládou Maďarskej republiky o charaktere nového hraničného priechodu pre cestnú a vodnú dopravu na spoločnej štátnej hranici medzi mestami Štúrovo a Ostrihom v súvislosti s novovybudovaným mostom cez Dunaj, ktorá nadobudne platnosť 11. októbra 2001.

Ministerstvo zahraničných vecí Slovenskej republiky využíva túto príležitosť, aby opätovne ubezpečilo Veľvyslanectvo Maďarskej republiky v Bratislave o svojej hlbokej úcte.

Bratislava,         október 2001